Il-Ħamis, 30 ta' Mejju X'ġimgħa din, man! Imsarni qattajthom. Ma niflaħx aktar nara lill-partit glorjuż tagħna jkun umiljat ġurnata wara oħra. Għalxejn domt insegwi l-għadd tal-voti tal-Kunsilli Lokali dejjem bit-tama li tiġri xi ħaġa li tqawwili qalbi. Aktar ma bdew ħerġin riżultati, aktar bdejt ninkedd. X'ma tinkeddx meta tara li lanqas biss f'Birkirkara ma rnexxielna nġibu l-maġġoranza. Illum lanqas għadna nistgħu ngħidu li Birkirkara hija fortizza Nazzjonalista kif kienet fi żmien il-mibki George Borg Olivier u l-kbir Eddie. Kulma fadlilna huma Tas-Sliema, ir-Rabat Għawdex, Ħal Lija u xi oħrajn tgħoddhom fuq subgħajk. U ma nafx kemm se ndumu nżommuhom! Il-Ġimgħa, 31 ta' Mejju Dan il-partit qiegħed jeqridni, man! Illum ma flaħtx iżjed u hekk kif intfajt fis-sodda, infexxejt nibki. Ħadulna l-Belt Valletta għall-ewwel darba, u issa ħadulna wkoll is-Siġġiewi, xi ħaġa li lanqas biss qatt għaddietli minn moħħi. Mhux biżżejjed rebħulna lura l-Mosta u San Pawl il-Baħar! Ma nafx kif se noħroġ mill-bieb 'il barra u naffaċċja lin-nies, fosthom lil Ġorġ tal-ħanut ta' ħdejna. Min jaf kemm ilu jipprepara biex jagħtini tgħajjira nobis. Mhux għax wisq jimpurtani minn dak li jgħid Ġorġ tal-ħanut ta' ħdejna. Li jimpurtani hu kif se noħorġu minn din il-biċċa, u sa issa mhu qiegħed nara l-ebda xaqq ta' dawl. Is-Sibt, 1 ta' Ġunju Mill-ħażin għall-agħar! Minn ġot-taġen għal ġon-nar! Kemm konna aħjar meta konna agħar! Dawn huma ftit mill-espressjonijiet li smajt dalgħodu fid-Dar Ċentrali waqt li kienet għaddejja l-laqgħa tal-eżekuttiv biex jiddeċiedu lil min se jagħtu s-siġġu ta' David Stellini. Dan ukoll, ma nafx x'fettillu rriżenja biex kompla jixħet il-ħatab fin-nar. Spiċċajna bil-president tal-eżekuttiv jirriżenja u b'laqgħa li, skont ma qaluli wara, matulha tgħidx kemm tgħajru, speċjalment il-kap Adrian Delia u Beppe Fenech Adami. Ma kinux elezzjonijiet tal-Parlament Ewropew u tal-Kunsilli Lokali, għax spiċċajna f'infern ta' inkwiet. U dan meta skont Clyde Puli, qatt ma konna mħejjija daqshekk! Il-Ħadd, 2 ta' Ġunju Erġajt ma flaħtx nissaporti u spiċċajt nibki waħdi fis-sodda. Jekk tkun Nazzjonalist u tara lil dan il-partit, suppost glorjuż, tagħna, fis-sitwazzjoni li jinsab fiha llum, ma tistax ma tibkix. Aħseb u ara jien, li jien Nazzjonalist aktar mill-kbir Eddie, aktar minn Lawrence Gonzi, aktar minn Simon Busuttil, u aktar minn Adrian Delia. X'ma tibkix tara dan it-taħwid kollu bil-kumitat tagħna f'Għawdex, u saħansitra deputati minn tagħna, lesti li jmorru l-Qorti biex iwaqqfu d-deċiżjoni li ħa l-Eżekuttiv ilbieraħ biex is-siġġu ta' David Stellini jieħdu Jean-Pierre Debono. U milli jidher għandhom raġun għax il-kap kellu jċedi. It-Tnejn, 3 ta' Ġunju Aktar ma jgħaddu ġranet, aktar qiegħed insibha diffiċli nara soluzzjoni għas-sitwazzjoni li sab ruħu fiha l-partit darba glorjuż tagħna. Ġurnata agħar minn oħra. Taħwid, taħwid, taħwid, u riżenji. Jean Pierre Debono issa qal li ma jridx is-siġġu fil-Parlament. Mela sewwa, l-ewwel inbagħbsu fil-listi biex niksbu s-siġġu, imbagħad ngħidu li s-siġġu ma rriduhx. U llum kellna wkoll ir-riżenja ta' David Camilleri minn teżorier, li minn dak li ntqal, ukoll ma kellux dritt jivvota fil-laqgħa tal-Eżekuttiv tas-Sibt. Għalkemm jien din il-biċċa ma nistax nifhimha, għax jekk ma kellux dritt għall-vot, hu kien jaf u allura jmissu għamilha ċara mill-ewwel li hu ma seta' jivvota għal ħadd. It-Tlieta, 4 ta' Ġunju Tal-anqas għaddiet ġurnata mingħajr inkwiet ġdid, fis-sens li tal-anqas illum ma kellniex riżenji kif kellna f'dawn l-aħħar jiem. Jien, ngħid għalija kuljum b'imsarni f'saqajja, aktar u aktar wara dak li kien qal Chris Said li qiegħed jikkunsidra l-pass li jmiss. Wisq nibża' li dan il-pass li jmiss jista' jkun wieħed drastiku li ma jagħmilx ġid lill-partit glorjuż tagħna. Ħeqq, x'tistenna ladarba issa ftaħna l-kanuni fuq xulxin u min hu l-aqwa jispara. Imma meta ħa nieqfu npaxxu lil tan-naħa l-oħra, li min jaf kemm qegħdin jogħrku jdejhom jaraw lill-partit tagħna jinqasam f'ma nafx kemm-il biċċa! L-Erbgħa, 5 ta' Ġunju Ħażin nagħmlu jekk naqtgħu qalbna. Jien konvint li kapaċi nsolvu l-problemi li qegħdin inħabbtu wiċċna magħhom bħalissa, kbar kemm huma kbar. In-nanna tiegħi dejjem kont nismagħha tgħid li wara l-maltemp, jiġi l-bnazzi, u għalhekk konvint li ma jdumx ma jasal iż-żmien meta nerġgħu naraw il-partit tagħna fil-glorja li dejjem nafuh fiha. Ħadt gost nisma’ li l-fergħa tal-anzjani ħarġet tappella lil kulħadd biex nieqfu nsawtu lil xulxin fuq il-midja soċjali u biex kulħadd jiġbed ħabel wieħed. U mela jiġu ż-żgħażagħ jgħidu li kulħadd għandu dritt jgħid li jrid u fejn irid. Jien aktar nirrispetta l-opinjoni tal-APAN għax kif kienet tgħid in-nanna, kliem ix-xiħ...insejt x’kienet tgħid, bħalissa!